b'\n_START_ARTICLE_\nOpel Corsa B\n_START_SECTION_\nOpel Corsa (1993\xe2\x80\x932000)\n_START_PARAGRAPH_\nVuonna 1993 A-mallin korvasi py\xc3\xb6re\xc3\xa4mpi ja nykyaikaisemman n\xc3\xa4k\xc3\xb6inen Corsa B. Ensimm\xc3\xa4isest\xc3\xa4 sukupolvesta poiketen B-mallin sedan-versiota ei myyty Euroopassa. Muualla oli saatavilla my\xc3\xb6s farmarimalli Caravan ja pakettiautoversio Corsavan. Auton mallinimi oli nyt my\xc3\xb6s Britanniassa Corsa. Kahden t\xc3\xa4hden tulos Euro NCAP -kolaritestiss\xc3\xa4 oli hieman pettymyksellinen, sill\xc3\xa4 kilpailijat Ford Fiesta ja Volkswagen Polo saivat kumpikin kolme t\xc3\xa4hte\xc3\xa4._NEWLINE_Corsa B:n alustalle perustuivat my\xc3\xb6s pieni coup\xc3\xa9 Opel Tigra ja korotetulla takaosalla varustettu pakettiauto Opel Combo. _NEWLINE_Moottorivaihtoehtoina olivat 1,0- (55\xc2\xa0hv), 1,2- (45\xc2\xa0hv), 1,4- (60/90\xc2\xa0hv) ja 1,6-litraiset (106/109\xc2\xa0hv) bensiinimoottorit sek\xc3\xa4 1,7-litrainen (60\xc2\xa0hv) Isuzun valmistama diesel.  _NEWLINE__NEWLINE_Vuoden 1997 kasvojenkohotuksessa Corsan ulkon\xc3\xa4k\xc3\xb6\xc3\xa4 tuoreutettiin hieman. Etus\xc3\xa4leikk\xc3\xb6 muuttui yksiosaiseksi ja puskurit kokivat pieni\xc3\xa4 uudistuksia. Koria j\xc3\xa4ykistettiin paremman turvallisuuden saavuttamiseksi. Kuljettajan turvatyyny oli tullut vakiovarusteeksi jo mallivuoden 1995 autoihin. Uudistettu Corsa ylsi nyt kolmeen t\xc3\xa4hteen Euro NCAP -kolaritestiss\xc3\xa4.'